## 头痛六十八

头痛多主于痰，痛甚者火多。有可吐者，可下者。清空膏治诸头痛，除血虚头痛不可治(出《东垣试效方》)。血虚头痛，自鱼尾上攻头痛，用芎归汤。古方有追涎药。

附录：头痛须用川芎，如不愈，各加引经药。

附方：

清空膏 治偏正头痛，年深不愈者。又治风湿热，头上壅，及脑痛，除血虚头痛不治。

川芎五钱 柴胡七钱 黄连(酒炒) 防风 羌活各一两 炙甘草一两五钱 细挺子黄芩三两(去皮，一半酒制，一半炒)

上为末，每服二钱，热盏内入茶少许，汤调如膏。抹在口内，临卧少用白汤送下。如苦头痛，每服加细辛二分；痰厥头痛，脉缓，减羌活、防风、川芎、甘草，加半夏一两五钱；如偏正头痛，服之不愈，减羌活、防风、川芎一半，加柴胡一倍；如发热、恶热而渴，此阳明头痛，只与白虎汤，加好吴白芷，

安神汤 治头痛，头旋眼黑。

生甘草 炙甘草各二钱 防风二钱五分 柴胡 升麻 酒生地黄 酒知母各五钱 酒柏 羌活各一两 黄耆二两

上锉，每服五钱，水煎。加蔓荆子五分，川芎三分，再煎临卧热服。

### 彻清膏

蔓荆子 细辛各一分 薄荷叶 川芎各三分 生甘草 炙甘草各五分 藁本一钱

上为末。茶清调下二钱。

顺气和中汤 治气虚头痛，此药升阳补气，头痛自愈。

黄耆一钱半 人参一钱 甘草(炙)七分 白术 陈皮 当归 芍药各五分 升麻 柴胡各三分 细辛 蔓荆子 川芎各二分

上作一服，水煎。食后服。

不卧散 治头痛。

猪牙皂角一钱 玄胡 青黛些少

上为末。吹鼻中取涎。

半夏白术天麻汤 治脾胃证，已经服疏风丸，下二三次，元证不瘳，增以吐逆，痰唾稠粘，眼黑头旋，目不敢开，头苦痛如裂，四肢厥冷，不得安卧。

黄柏二分(酒洗) 干姜三分 泽泻 白茯苓 天麻 黄耆 人参 苍术各五分 炒神曲 白术各一钱 麦芽 半夏(汤洗) 陈皮各一钱半

上每服五钱，水煎热服。

芎归汤 见肠风类。

调中益气汤 见脾胃类。升麻二分 黄耆一钱 甘草五分 苍术五分 木香二分 人参五分 柴胡五分 陈皮二分 加黄柏二分

水煎服。

治头痛。

片芩酒浸透，晒干为末，茶清调。治诸般头痛，亦治血虚头痛。

治头痛连眼痛 此风痰上攻，须用白芷开之。

雨前茶 川芎 白芷 防风 藁本 细辛 当归

治头痛如破。

酒炒大黄半两，一半茶煎。